<classify> JESHI la Polisi linawashikilia wakazi wawili wa Kijiji cha Kisima cha Ndege, tarafa ya Mundemu, Wilaya ya Bahi mkoani Dodoma kwa kukutwa na nyara za serikali na kumiliki silaha kinyume cha sheria.Watuhumiwa hao ni Keneth Mteganda 35 na Elina Zebedayo 30, ambao wote ni wakulima.Katika mkutano wake na waandishi wa habari, Kamanda wa Polisi Mkoa wa Dodoma, Gilles Muroto amesema watuhumiwa hao walikamatwa wakiwa na pembe moja ya mnyama aina ya nyati, ngozi ya tandala, silaha moja aina ya gobole na gogo la mti lililoandaliwa kuunda silaha ya gobole.Muroto amesema mtuhumiwa mmoja bado anatafutwa.Katika tukio lingine, alisema katika kijiji cha Chenene wilaya ya Chamwino, Janeth Mallya 31 ambaye ni mkazi wa Nkuhungu Dodoma alikamatwa akisafirisha katoni tatu za dawa za kuua wadudu bila kuwa na risiti wala uhalali wa umiliki wa dawa hizo.Amesema uchunguzi wa awali wa madawa hayo ilionesha yamepitwa na wakati tangu Juni 2018 na kiwanda chake kimefungiwa uzalishaji.Kamanda Muroto alisema uchunguzi wa kina utafanyika na mtuhumiwa atafikishwa mahakamani.Pia alisema mkazi wa Kizota, Joshua Elisha 28, ambaye ni mlinzi wa kampuni ya KK Security alikamatwa akiwa na kompresa ya friji kubwa ambayo ni mali ya wizi aliyoiba baada ya kuvunja stoo ya lindo analolinda la ghala la Cocacola.Alisema wakati akiwa lindoni na mwenzake alimruhusu kwenda kulala nyumbani na alipobaki peke yake alitumia fursa hiyo kuvunja na kuiba.Alikamatwa na askari waliokuwa doria eneo la viwanda Kizota usiku akiwa amepakia kwenye pikipiki yake kupeleka nyumbani huku akiacha lindo liko lake peke yake, alisema.Katika tukio lingine, kamanda Muroto alisema zilikamatwa pikipiki nne katika maeneo tofauti zikiwa zimetelekezwa na wahalifu wakati wa doria.Alisema wenye pikipiki walikimbia na kuziacha pikipiki baada ya kukurupushwa wakiwa katika harakati za kufanya uhalifu.Alisema pikipiki hizo ni MC 813 CDH, aina ya Fekon, MC 128 CCQ aina ya Boxer na MC 857 CCU aina ya TVS zote zikiwa na rangi nyekundu na T 967 CCK aina ya boxer yenye rangi nyeusi.Aliwataka wananchi kuchukua tahadhari dhidi ya baadhi ya waendesha pikipiki nyakati za usiku na mapema alfajiri kwani wapo wasio waaminifu wanaotumia kazi hiyo kufanya uporaji na unyanganyi.  <topic>: kitaifa 